b'\n_START_ARTICLE_\nIzgubljeni sve\xc5\xbeenj\n_START_SECTION_\nVsebina\n_START_PARAGRAPH_\nGlavni junak Toma\xc5\xbe Lakner, ki mu pravijo tudi Pastir, sku\xc5\xa1a s pajda\xc5\xa1i ilegalno priti do zaslu\xc5\xbeka s preva\xc5\xbeanjem ilegalnih prebe\xc5\xbenikov. Ko zbere dovolj denarja, kupi lokal Tri vrtnice in za\xc4\x8dne razmerje z natakarico Katjo. Nekega dne ga obi\xc5\xa1\xc4\x8de biv\xc5\xa1i sodelavec in Laknerja zaprosi, da bi bil porok pri zastavitvi novega posla. Posel propade, Lakner pa nima denarja, zato ga izterjevalci pretepejo. Zbudi se v bolni\xc5\xa1nici, z znancem iz iste sobe se pri\xc4\x8dne klatiti po pode\xc5\xbeelju in pomagati pri delu na kmetijah. \xc4\x8cez \xc4\x8das Lakner dobi slu\xc5\xbebo \xc5\xa1oferja in preva\xc5\xbea tovor po Vzhodni Evropi. Na eni od poti ga zajamejo \xc4\x8de\xc4\x8denski separatisti, ti od njega zahtevajo kov\xc4\x8dek z dokumenti, o katerem pa ne ve ni\xc4\x8desar. Laknerja obdr\xc5\xbeijo v priporu in za njim se po\xc4\x8dasi izgubi vsaka sled._NEWLINE_V drugem delu romana je glavna oseba revolucionar Toma\xc5\xbe D. Luckner, z vzdevki \xc4\x8crtomir, Samotar in Foma. Udele\xc5\xbei se \xc5\xa1panske dr\xc5\xbeavljanske vojne, po njej se potika po Evropi, za\xc4\x8dasno dela tudi v tovarni oro\xc5\xbeja v nacisti\xc4\x8dni Nem\xc4\x8diji. Vrne se v Jugoslavijo in se med prvimi vklju\xc4\x8di v odpor proti okupatorju. Slovencem postane sumljiv, saj je edini pre\xc5\xbeiveli v napadu italijanske vojske leta 1941. Po vojni \xc5\xbeivi razuzdano \xc5\xbeivljenje, dokler ga OZNA ne obto\xc5\xbei \xc5\xa1irjenja neresnic o mar\xc5\xa1alu Titu in nemoralnega vedenja, priprejo ga, potem pa po\xc5\xa1ljejo na Goli otok. Po izpustu se Luckner znajde v Moskvi s kov\xc4\x8dkom, v katerem so porumenele listine, zaide v cerkev, tam se mu kov\xc4\x8dek odpre in listine se raztresejo med verniki. Po tem dogodku Luckner izgine._NEWLINE_V zadnjem delu romana je glavna oseba u\xc4\x8denec Juda Toma\xc5\xbe Dvoj\xc4\x8dek, ki mu Jezus pred smrtjo zaupa tri skrivnosti, ki jih Toma\xc5\xbe ne sme povedati nikomur. Po kri\xc5\xbeanju Jezusa se u\xc4\x8denci razpr\xc5\xa1ijo po svetu. Toma\xc5\xbe \xc5\xa1iri kr\xc5\xa1\xc4\x8danstvo med ljudmi in spi\xc5\xa1e svoj evangelij. Toma\xc5\xbea je Cerkev preganjala, njegove evangelije pa prepovedala, sredi dvajsetega stoletja so jih raziskovalci na\xc5\xa1li blizu kraja Nag Hammadi. Roman se zaklju\xc4\x8di z vpra\xc5\xa1anjem o vsebini kodeksov, ki so jih odkrili. Pripovedovalec se spra\xc5\xa1uje, ali je Toma\xc5\xbe zapisal v kodekse tri skrivnosti, ki mu jih je zaupal Jezus, ali pa so bile te skrivnosti \xc5\xbee zapisane v drugih evangelijih, vendar jih ne znamo razbrati.\n_START_SECTION_\nStilne zna\xc4\x8dilnosti\n_START_PARAGRAPH_\nIzgubljeni sve\xc5\xbeenj ima lastnosti modernisti\xc4\x8dnega, eksistencialisti\xc4\x8dnega in novega romana. Fabula je tradicionalna, veliko je dialogov, ti niso ozna\xc4\x8deni z lo\xc4\x8dili premega govora, pogosto so napisani v pogovornem jeziku. V drugem delu romana je prevladujo\xc4\x8da nacionalna in politi\xc4\x8dna tematika, jezik je deloma pobarvan s politi\xc4\x8dnim \xc5\xbeargonom, zato je delo ozna\xc4\x8deno tudi kot politi\xc4\x8dni roman. Pripovedovalec je ve\xc4\x8dinoma tretjeosebni, ob\xc4\x8dasno preide v prvoosebnega ali v drugoosebnega.'